Künstlerhaus Bethanien var stofnuð árið 1974 , og er ein rótgrónasta og virtasta stofnun Þýskalands á þessu sviði . Að jafnaði starfa um 25 listamenn víðsvegar að úr heiminum við miðstöðina , sem býður upp á alþjóðlegt tengslanet og samstarf innan samtímamyndlistar . Dvölin veitir listamönnum sem þar dvelja aðgengi að öflugu , alþjóðlegu tengslaneti ; sýningarstjórum , safnafólki , blaðamönnum og öðrum sem starfa innan geirans . Auk þess heldur stofnunin utan um sýningarhald , útgáfu og ýmsa viðburði fyrir listamennina sem þar dvelja . Á meðan vinnustofudvöl stendur heldur hver listamaður einkasýningu á vegum Künstlerhaus Bethanien . Boðið er upp á einkavinnustofu sem er 40 m 2 að stærð og fullan aðgang að verkstæðum og bókasafni . Listamaður hefur kost á því að búa á vinnustofunni óski hann þess , en þar er til staðar eldhúskrókur og rúm . Áhersla verður lögð á að bjóða listamönnum til dvalarinnar sem hafa verið starfandi í þónokkurn tíma og hafa áhuga á því að leita tækifæra utan landsteinanna . Gert er ráð fyrir að viðkomandi listamenn hafi sýnt á söfnum og viðurkenndum sýningarstöðum hérlendis og erlendis . Valeria Schulte-Fischedick umsjónarmanneskja vinnustofanna mun koma til landsins í janúar og kynna starfsemina og svara spurningum . Forval á umsóknum verður í höndum fagráðs Kynningarmiðstöðvarinnar , en lokaval á listamanni verður í höndum Künstlerhaus Bethanien . Ekki er um eiginlegt umsóknarform að ræða en óskað er eftir því að eftirtalin gögn séu send inn til grundvallar vali : • Kynningarbréf frá listamanni • Greinar og fjölmiðlaumfjöllun ef við á • Stutt greinagerð á því hvernig listamaður hyggst nýta sér dvölina , markmið og væntingar